13. schôdza NR SR - 1.deň - B. popoludní
Dátum: 2024-05-09
Poslanec: Dvořák, Oskar (PS)
Druh vystúpenia: Vystúpenie v rozprave

86. Ďakujem veľmi pekne za slovo, pán predsedajúci. Vážená pani ministerka, dôvodov na vaše odvolanie sa za tých osem mesiacov naozaj nakopilo. Všetky dôvody spája jedno, že záujem pacientov, zdravotníkov či medikov je u vás na poslednom mieste. My doteraz nevieme, osem mesiacov po voľbách, ako plánujete zohnať tisícky chýbajúcich sestier alebo stovky chýbajúcich pediatrov, ktorí by sa mali starať o naše deti. Nevyriešili ste narastajúce poplatky u lekárov. Ba naopak, nútite pacientov, aby si v zubných ambulanciách platili ešte viac. Namiesto toho, aby ste sa snažili o záchranu prostriedkov z plánu obnovy, z ktorých môžu byť nové, lepšie, väčšie, modernejšie nemocnice, tak vy robíte všetko preto, aby sme o tie peniaze prišli. Finančnú skupinu Penta zvýhodňujete pri výstavbe nemocníc tak okato a tak priehľadne, že sa vyšetrovaním už zaoberá európsky úrad pre boj s podvodmi. A kritizuje vás za to dokonca už aj vlastný vicepremiér, ktorý dohliada na plán obnovy. Vaším rozhodnutím dvojnásobne predĺžiť výstavbu národnej nemocnice a roztrúsiť ju po celej Bratislave iba viac motivujete našich medikov, aby ešte skôr utekali do zahraničia. No a fakt, že nemocnicu v Prešove ide stavať minister obrany, len dokazuje, že vám už nedôveruje ani samotný premiér. Na kontrolnom dni vám dal premiér ako najdôležitejšiu úlohu udržať sociálny zmier v sektore. A ani to sa vám nepodarilo, keďže už aj odborári protestujú proti vašim krokom. No a vaša odpoveď na tieto obvinenia? Ako v materskej škôlke sa vyhovárate iba na druhých a tu ukazujete prstom na každého. Oni všetci za to môžu. Ja to zopakujem, pacientov nezaujímajú vaše obvinenia, vaše škôlkarské reči. To, čo tu pán Raši predviedol, to pacientovi nepomôže. Ja nevidím žiadne odpovede na tieto problémy, ktoré som vám tu vymenoval. Vy len ukazujete na druhých. Jediné, čo počúvame, je, že za problémy môže predošlá vláda. Fuj, fuj, predošlá vláda. Fuj, fuj, plán obnovy. Fuj, fuj, reforma nemocníc. Ale keď si pozrieme odôvodnenie, ako sa bránite pred tým, prečo by ste nemali byť odvolaná, tak sa chválite všetkými projektami, ktoré naštartovali predošlé vlády z plánu obnovy vďaka reforme nemocníc. Ja to mám tuto, keď sa pozriem, čím sa chválite, tak chválite sa, že idete štartovať výstavbu nemocnice v Leviciach, v Poprade, v Banskej Bystrici, v Martine a vo Zvolene, toto sú tie vaše systémové opatrenia, ktoré vy riešite. Toto všetko naštartovala minulá vláda. To všetko naštartovali minulé vlády. Toto všetko ide vďaka reforme nemocníc, vďaka ktorej môžeme čerpať prostriedky na tieto výstavby. Ale pozitívum, ale teda pozitívum týchto vašich kritík asi, že za čo všetko tu môže teda opozícia a predošlá vláda, v tom je asi jedno pozitívum, ktoré ja vidím, že vy asi priznávate, že tie problémy tu existujú. Teda si ich asi uvedomujete, len vy ich proste neviete riešiť, alebo ich neriešite, alebo tu budete celé volebné obdobie tými prstami ukazovať. Ale ako vás tak počúvam, tak týmto tempom za chvíľku budú fakt okrem Hegerovej vlády, potom úradníckej vlády, potom samotných úradníkov, ktorým som bol aj ja, za chvíľku za stav zdravotníctva budú môcť aj panie na podateľni ministerstva zdravotníctva. Pretože však ony tam boli aj za tých predošlých vlád. Ja už očakávam normálne takého absurdné obvinenia. A ja vám niečo pripomeniem. Vy ste štvrtou ministerskou zo strany HLAS. Štvrtou ministerkou. Pred vami Richard Raši, ktorý tu stál, Tomáš Drucker aj samotný Peter Pellegrini. Pozrite sa napríklad, to je veľmi zaujímavé, pozrite sa, koľko členov vlády z SNS, ale aj zo SMER-u vás prišlo podporiť. Ja tu nevidím nikoho. My tu máme zároveň štvrtú vládu Roberta Fica, to je trinásty rok vlády SMER-u a HLAS-u zároveň, ktorý vzišiel z tohto, z tejto, z tejto strany SMER. Ak niekto za tie celé roky mohol zlepšiť zdravotníctvo, tak ste to boli vy, páni a dámy z koalície. Za tých trinásť rokov nikto nemohol zlepšiť zdravotníctvo viac, ako ste to mohli urobiť vy. Ale namiesto toho, aby ste využili svoju moc, naozaj na to, aby ste tu niečo zlepšili, tak vy sa len vyhovárate, nechávali ste zdravotníctvo hniť. A aký je toho výsledok? My sme krajina, ktorá má jeden z najnižších priemerných rokov dožitia. To sa nestalo za opozície. To sa nestalo za minulej vlády. Toto sa stalo za posledných 20 rokov. My sme, jeden z najnižších priemerných rokov dožitia máme, 78 rokov. Tie najvyspelejšie krajiny v Európe majú o päť rokov viac. My sme na chvoste Európskej únie s výškou odvrátiteľných úmrtí a dožívame sa takmer najmenej rokov v zdraví. To znamená, že keď niekto už na Slovensku ide na dôchodok, tak sa, do dôchodku, keď ide niekto do dôchodku, tak sa dožije iba päť rokov bez vážnych chorôb. Napríklad v susednom Poľsku, Česku, Maďarsku je až osem rokov. V škandinávskych krajinách sa ľudia na dôchodku dožívajú až 15 rokov. Nemecko, Španielsko, Francúzsko, Írsko 12 rokov. Slovensko päť rokov. Toto je vaša vizitka za posledných 20 rokov. Ak niekto mal moc v tomto štáte, tak ste to mohli zmeniť vy práve. Ja si dovolím tvrdiť, že vy nás neťaháte iba geopoliticky do Ruska, vy nás tam ťaháte aj kvalitou služieb. A my ich veľmi rýchlo dobehneme. V Rusku ešte majú priemerný život, priemerný vek dožitia ešte o 10 rokov nižší. Týmto tempom, akým tu nechávate vyhniť veci za posledných 20 rokov, tak to tam naozaj budeme napredovať. Veľmi rýchlo, veľmi rýchlo. Ale k tým akútnym problémom. Je už osem mesiacov po voľbách. Osem mesiacov po voľbách a je absurdné, že po ôsmich mesiacoch ja tu stojím a vaša obhajoba ministerky zdravotníctva je, že vy iba hovoríte, čo urobili predošlé vlády. Ignorujete tých svojich 13 rokov pri moci, ale iba hovoríte o predošlých vládach. Tak ja by som sa v mene pacientov chcel spýtať vás, milé dámy a milí páni, kto nás bude liečiť, keď nám chýbajú tisícky sestier. Podľa vlastných ministerských odhadov tuto ministersky zdravotníctva nám chýba v tom realistickejšom scenári okolo 14-tisíc sestier, keby sme chceli dobehnúť západné krajiny, tak nám chýba 40-tisíc sestier. Videl tu niekto opatrenia na doplnenie sestier? Ja som tu zatiaľ nepočul vôbec o tom, ako tu chceme získať tie tisícky sestier. Jediné, čo som teda počul, a to si teda aj pani ministerka píše vo svojom, tuto vo svojej obhajobe, aké robí systémové opatrenia, že rieši teda vzdelávanie. Systémové vzdelávanie rieši. No viete, ako by ste riešili vzdelávanie? Vy len zvyšujete počty študentov na lekárskych fakultách. Plošne ich zvyšujete, aj napriek sľubom pani ministerka Dolinková stála s pánom Druckerom na tlačovej konferencii a povedala, že zníži počet zahraničných študentov a na úkor tohto sa zvýši počet slovenských študentov. Ani vlastné sľuby ste nevedeli dodržať. A dokonca toto opatrenie ste urobili bez konzultácie s medickými asociáciami, ktoré povedali, že s týmto nesúhlasia, neboli skonzultovaní a nesúhlasia s tým preto, lebo najväčší problém sú sestry a nafukovanie tried, ďalších tried, len pcháte viac študentov, znižujete viac kvalitu toho vzdelávania, na rovnaký počet pedagógov bude viac študentov, budú sa viac tlačiť v tých nemocniciach, budú sa viac tlačiť v tých miestnostiach a ešte ich len viac budete vyháňať za hranice. A ešte sa ich ani nespýtate, čo je ich problém. Podľa najnovšej analýzy Rady pre rozpočtovú zodpovednosť, stačilo by možno čítať tieto materiály, tak by ste sa dozvedeli, že problém s lekármi naozaj nie je taký akútny, aký je so sestrami. A vy idete riešiť lekárov. Preboha, kde to sme? A druhá otázka, kde sa budeme liečiť, keď nám kolabujú ambulancie? Napríklad v tomto dokumente, v tej vašej obhajobe, prečo by pani ministerka nemala byť odvolaná a prečo rieši systémové problémy, jeden z tých bodov je, že vy sa chválite dotáciami. Že až 80-tisíc eur dostane niekto, kto si založí ambulanciu hocikde v regióne. Opäť sa chválite opatrením, ktoré ste vy neurobili. To urobila minulá vláda. To je opatrenie z plánu obnovy. Ja sa pýtam, čo ste vy urobili preto, aby sme tu napríklad mali viac pediatrov. Pamätáte si, pamätáte si ešte pred voľbami, ako sme tu mali pediatrickú krízu? Tak ja vám poviem tajomstvo. Tá pediatrická kríza ešte nezmizla. Stále ju tu máme. Podľa vlastných ministerských dokumentov, ktoré má ministerka Dolinková pod hlavičkou ministerstva, máme polovicu pediatrov v dôchodkovom veku, do roku 2035 nám ich majú odísť stovky. My ich máme necelých tisíc, budeme mať 400 pediatrov na celú krajinu. My osem mesiacov od volieb sme naozaj nepočuli žiadne opatrenia výrazné. To, že vy idete skrátiť pohotovosti, aby nemuseli večer slúžiť, aby nemuseli do 22.00 h, ale do 20.00 h, toto nám nevyrieši problém s pediatrami a pediatričkami v bežných ambulanciách. Toto nám naozaj nevyrieši ten problém. Ja by som očakával opatrenia, výraznejšie opatrenia, odvážne opatrenia, radikálnejšie opatrenia, ktoré povedia, ako získame stovky pediatrov a pediatričiek. Minulý týždeň správa v novinách, v Banskobystrickom kraji končia dvaja pneumológovia. Dvaja pneumológovia skončili v jednom kraji a automaticky sa predlžujú čakacie lehoty o niekoľko mesiacov pre všetkých pacientov, ktorí hľadajú pľúciarov. Máme tu nejaké opatrenia na to, keď chceme viac špecialistov? Dostať sa dnes hocikde v regióne, ale aj v Bratislave, v alergológovi, neurológovi, kožnému lekárovi, kardiológovi, to je hotový zázrak. Aj keď si zaplatíte, nedostanete sa. Ambulancie nám doslova kolabujú a vy to tu nechávate hniť. Osem mesiacov po voľbách pacienti nevedia, ako sa dostať k lekárom a dokonca vy im ani nehovoríte, ako to zabezpečíte, aký máte plán. Nič, vy ste ticho. Vy sa len vyhovárate na predošlú vládu. Ďalšia otázka, veľmi vážna vec. Tak ja sa opýtam opäť v mene pacientov, v mene ľudí, ako si budú môcť dovoliť liečiť sa pri narastajúcich poplatkoch. My sme jedna z krajín, ktorá má najvyššie oficiálne doplatky v zdravotníctve. Ktorá tam len doplatky za lieky v lekárňach a podobne, niektoré, ktoré sú zákonom zadefinované, tie máme na úrovni takmer 20 %. Priemer Európskej únie je 15 % z celej zdravotnej starostlivosti. A to sú len tie oficiálne. Tie neoficiálne hovoria o tom, že ľudia si z peňaženiek musia každoročne doplatiť ešte 300 mil. eur, keď idú k lekárovi. V priemere je to 64 € na obyvateľa. Vy to neriešite, naopak, prichádzate s riešeniami, že zrušíte zubné benefity a o ďalších 50 mil. si tí ľudia budú musieť viac zaplatiť v zubných ambulanciách. Opatrenie, ktoré im pomáhalo chodiť na prevenciu, zvyšovalo prevenčnú aktivitu, znižovalo im doplatky, ktoré vy neriešite, tak vy vlastne hovoríte, že, ľudia, platíte si 300 mil. eur približne na doplatkoch u lekárov na rôznych kreatívnych poplatkoch a teraz si zaplatíte ešte o 50 mil. viac. A zároveň vyšla informácia, pred dvomi dňami vyšla informácia, že zdravotné poisťovne očakávajú stratu 275 mil. eur v tomto roku. Ale zároveň si vyplatili 25 mil. ziskov súkromné zdravotné poisťovne. Čiže vy ľuďom poviete, že zaplaťte si o 30 až 50 mil. viac na zrušených zubných benefitoch a potom sa prizeráte, ako všetky zdravotné poisťovne idú do straty, do predikovanej straty tento rok, 275 mil., a necháte ich vyplatiť si 25 mil. akcionárom. Prosím vás, to sme v akom Kocúrkove? Kolega Szalay to tu spomínal, dezinformácie. Špeciálne mi vadí, ako kolegovi Szalayovi, že ministerka zdravotníctva toleruje ľudí, ako sú pán Kotlár, ktorí nechávajú šíriť naozaj dezinformácie od A po Z, neozve sa. Lebo to spôsobuje napríklad také veci, ja som na ministerstve zdravotníctva pracoval, my sme to aktívne riešili, to spôsobuje to, že ľudia potom prestávajú veriť, ľudia prestávajú veriť medicínskym autoritám, prestávajú veriť vedeckému konsenzu a napríklad to má aj také, také zmysly, že, alebo také konsekvencie, že odmietajú potom aj klasickú onkologickú liečbu. Napríklad keď si dáte moje meno, teda že: „Dezinformácie môžu zabíjať", Oskar Dvořák, vyhľadajte si to, článok, ktorý som písal pred piatimi rokmi, tam sú konkrétne príklady aj z Česka, aj zo Slovenska, ako ľudia vďaka dezinformáciám odmietajú onkologické liečby. Berú rôzne bylinky z Južnej Kórey, homeopatiká, chodia k liečiteľom a tí ľudia potom zomierajú. Onkológ Štefan Korec v tom mojom článku sa vyjadruje presne, hovorí o tom, že ľudia odmietali kvôli rôznym dezinformáciám onkologickú liečbu a potom prichádzali, keď bolo neskoro. V Česku pred piatimi rokmi bol medializovaný veľký prípad, kedy malé dieťa takmer zomrelo, pretože mama ho odmietla očkovať proti tetanu. A nepovedala to ani zdravotníkom, skončilo na jednotke intenzívnej starostlivosti. A my tu máme ministerku zdravotníctva, ktorá sa jasne nevie postaviť na stranu pravdy, na stranu, na stranu vedeckého konsenzu, na stranu medicíny evidence-based medicine, ktorú tu aj Richard Raši spomínal. Toto sú veci, ktoré nás budú stáť životy. My nedostávame odpovede na to, čo chceme robiť s duševným zdravím, epidémia duševných chorôb, centrálne riadenie moci, oddlžovanie, sieť záchraniek máme akože na oko, aby sme uspokojili Európsku komisiu a mnohé ďalšie témy. Jediné, čo sme dostali, je, že nám pani ministerka sľubuje akési projektové karty. No tak spýtajte sa pána Druckera, ten mal tiež niekoľko projektových kariet a ako pomohli tieto projektové karty pacientom. Vy nám tu sľubujete po ôsmich mesiacoch od volieb, že nám prídete s projektovými kartami do tohto parlamentu, ja by som od vás očakával, že už prídete konečne s opatreniami. S opatreniami na tie problémy, ktoré som ja spomínal, ako sa znížia doplatky, ako si získavať pediatrov, ako získame chýbajúce sestry. Vaše projektové karty sú naozaj na úrovni vzdušných zámkov a nepomôžu týmto problémom, ak ich nezačneme okamžite riešiť. A keď už teda sa dostávame k vašim sľubom a k vzdušným zámkom, tak by som sa chcel trošku povenovať národnej univerzitnej nemocnici. Ja tu chcem na tomto mieste povedať, že my ako v Progresívnom Slovensko my nie sme zasadení na tom, či to musí byť lokalita Rázsochy, alebo musí to byť iná lokalita. My sme akurát požadovali určité kritériá, o ktorých ja budem neskôr rozprávať, ale ešte naspäť k tým sľubom. Vy ste nám sľubovali v programovom vyhlásení vlády, že rozhodnutie o novej národnej univerzitnej nemocnici bude krátkodobou prioritou. Tak ja neviem, či osem mesiacov sa dá definovať ako krátka doba, možno nie, možno vieme definovať asi celé volebné obdobie, ja som už možno tak definoval 100 dní vlády, po 100 dňoch vlády neprišlo takéto rozuzlenie, potom nám pani ministerka hovorila, že do konca marca nám povie, čo bude s novou národnou univerzitnou nemocnicou. To je do konca prvého kvartálu, nestalo sa. Potom hovorila, že do konca apríla sa to dozvieme. Teraz zas počúvame o tom, že v polovici mája sa snáď niečo dozvieme. No a namiesto toho, aby komunikovala, čo plánuje s novou národnou nemocnicou, tak my sa len ako verejnosť musíme dozvedať z Centrálneho registra zmlúv, aké právne záväzné zmluvy boli podpísané a dozvedáme sa tu o tom, že ideme skúmať, že či sa Národný ústav detských chorôb nepresunie na jedno miesto, či teda ďalšia nemocnica sa presunie teda do Ružinova, čo sa s ňou bude diať, vyplatíme štyri milióny na základe tejto zmluvy, aby sa ukončili práce. A ministerka dva týždne, odkedy tieto zmluvy vyšli v Centrálnom registri zmlúv, tak my sa ani nedozvedáme, nekomunikuje, je ticho. Jediné, na čo som videl ministerku sa zatiaľ odkazovať, alebo, alebo vládnu koalíciu, bola tá slávna štúdia od Boston Consulting Group, BCG, kde bola výstavba v Ružinove uvedená ako možná alternatíva. No tak teraz z toho vychádza, z uniknutých emailov, ktoré tento, tento týždeň unikli, bolo to zverejnené, medializované, tam sa vlastne ukázalo, že tieto analýzy, táto analýza nebola kompletná, že samotní analytici v tej, v tej štúdii hovorili o tom, že predtým, ako príde rozhodnutie, tak musí prísť štúdia uskutočniteľnosti, medicínsky plán, už starosta Ružinova sa vyjadruje, že toto sú nejaké fantazmagórie o zasypaní ružinovského jazera a ja neviem čo iné, zbúraní štadióna a postavení ho niekde inde, ale my už máme podpísané zmluvy, že ukončujeme stavbu na Rázsochách. A tu sa dostávam k tým kritériám, my v Progresívnom Slovensku naozaj nemáme vyhradený názor na to, že kde má nemocnica stáť, či už na východnom okraji, či na Rázsochách má pokračovať, my hovoríme o kritériách a tie kritériá sú dve. Myslíme si, že keď ideme stavať novú nemocnicu v Bratislave, novú národnú univerzitnú nemocnicu, tak prvá snaha by mala byť, prvým cieľom, aby sme to postavili čo najskôr, naozaj aby sme, aby tu ľudia nečakali ďalších 20 rokov na novú nemocnicu. A druhé kritérium je, že tá nová nemocnica bude obsahovať všetku starostlivosť pod jednou strechou, to znamená, že vás sanitka nebude voziť hore-dole. Že keď vám operujú srdce a potrebujete brušného chirurga, tak ten nebude lietať z jedného konca Bratislavy na druhý. Takto by mali byť stavané všetky moderné nemocnice, mali by obsahovať všetky špecializované ústavy, všetku starostlivosť na jednom mieste. Z tých zámerov, z tých zmlúv, ktoré ministerka zverejnila v Centrálnom registri zmlúv, vychádza, že si ministerka vybrala tú najhoršiu možnosť. Nemocnicu nebude mať ani rýchlo, keďže predĺžime výstavbu v Ružinove, a nebudeme mať ani všetko pod jednou strechou. Budeme mať dva ústavy hore na Kramároch, onkologický a srdcovo-cievny, ďalšiu nemocnicu detskú chce presunúť na Rázsochy a ešte štvrtú nemocnicu chce presunúť do Ružinova. Čiže ona si naozaj vybrala na základe tých zverejnených zmlúv tú najhoršiu možnú alternatívu. A najväčším problémom je, že ministerka má očividne problém pohnúť s výstavbou nemocníc celkovo. Ako som hovoril, nedôveruje jej ani samotný premiér, premiér musí dať stavať nemocnicu ministrovi obrany. A ja sa pýtam, tak máme tu ministerku zdravotníctva, ktorá je zodpovedná za to, aby riešila problémy nemocníc, aby riešila, stavala nemocnice, a ako budeme riešiť teraz, keď príde problém s nemocnicou v Nitre, v Trenčíne, tak čo, tak zavoláme pána ministra športu Keketiho a povieme mu, že či nechce urobiť športovú nemocnicu? Alebo ja neviem, urobíme, dáme na životné prostredie ďalšiu nemocnicu, keď tie rysy a vlky začnú útočiť na ľudí? Alebo ja neviem. Toto nie je systematické riešenie, že budeme odoberať nemocnice niekomu, kto nie je schopný ich stavať a oddlžovať, a budeme ich hádzať na iných členov vlády. Ja sa potom pýtam, prečo máme takú ministerku zdravotníctva, ktorá nevie stavať nemocnice, nevie ich oddlžovať, nevie nám absolútne nič predstaviť pre tých pacientov. A ten posledný bod, to je to ohrozovanie peňazí z plánu obnovy. A hlavne kvôli zvýhodňovaniu Penty. Jeden z prvých krokov, štyri dni po nástupe, naozaj ihneď, veľmi expresne zvýhodnila a zaradila do vyššej kategórie, ako to určoval zákon, ministerka Dolinková Bory a Kardiocentrum AGEL. Pán Raši tu narozprával veľa nesprávnych vecí, ja som až prekvapený, že takýto človek mohol byť ministrom zdravotníctva, čiže keby som ich mal teraz asi debunkovať, tak by som tu strávil asi podľa mňa celý zvyšný čas na tom a ešte ani to by mi nestačilo. Ale ten zákon je taký, že, ja som ten zákon, naozaj bol som pri ňom, keď sa tvoril. To, že tu bola nejaká rada, to neznamená, že ministerka musela podľa tej rady rozhodnúť. Ministerka má dodržiavať zákon a jej rozhodnutie nie je viazané názorom rady. Ona je ten finálny arbiter bez ohľadu na to, čo povie rada. Ministerka má dodržiavať zákon a ten zákon jasne hovorí, že tie spádové oblasti neboli dostatočné na to, aby sme tu napchali ďalšie nemocnice. Tie nemocnice tu môžu existovať, nech tu existujú, nech poskytujú modernú starostlivosť pre pacientov, ale nech dodržiavajú zákon. Nech použijeme doplnkové služby, nech ich dáme do tej kategórie, do ktorej majú patriť, ale ministerka to nedodržiavala. Ja rovnaký problém mám aj s ostatnými nemocnicami, ja nie som vyťažený len na súkromný sektor, ja mám rovnaký problém aj s Breznom. Že príde lokálny veľký podnikateľ s vplyvom, pán Soták, začne búchať do stola a rýchlo zaraďme nemocnicu tak, aby bolo dobre. Toto všetko deformuje tú samotnú reformu, ktorá je podmienkou na to, aby sme, aby sme splnili míľniky, aby sme transformovali určitý počet lôžok, aby sme dostali peniaze z plánu obnovy na tú samotnú výstavbu. Druhý prípad. Univerzitná nemocnica Martin. Už to tu bolo povedané. Pani ministerka, ja si myslím, že by sme tu mali mať nejaký konsenzus na tom, že sa niečo robí z plánu obnovy, tak vyslovene veľmi opatrne k tomu máme pristupovať. Univerzitná nemocnica Martin je takýto prípad. Pani ministerka zrazu prišla v januári a vykopla riaditeľa bez dôvodu, nikomu nič nepovedala, nepovedala, doteraz nevieme dôvody, prečo ho vykopla. Ona ho vtedy vykopla, dala tam nového riaditeľa a keď dávala nového riaditeľa, tak dala sľub. Dala sľub, že do konca marca bude podpísaná zmluva so zhotoviteľom a začiatok výkopových prác. Je máj a teda má trošku meškanie. Lebo to znamená, že keď vymeníte riaditeľa, či chcete alebo nechcete, môže to byť hocijako schopný človek, začína od začiatku, celý projekt si musí naštudovať od začiatku, rovnako keď si chce dotiahnuť celý projektový tím. Čiže zase, ako to tu už bolo povedané, povedali to moji predrečníci, to je ďalší spôsob, ako ona ohrozuje tú samotnú výstavbu, aby sa nestalo, a ja mám z toho veľmi vážne obavy, má tu vyprázdnený tím, dlhoročná šéfka s ôsmimi ľuďmi jej poodchádzala, teraz narýchlo musí dopĺňať ľudí, mimochodom dopĺňa ľudí z Penty. Ja naozaj mám obavu z toho, či sa to stihne a či z Martina nebudeme mať druhé Rázsochy takýmito, takýmito zásahmi. A dostávam sa k tej hlavnej veci. Tá dotácia z pánu obnovy pre nemocnicu Penty v Spišskej Novej Vsi. Viacerí ste to tu spomínali, ale najväčší problém je v tom, a porovnávali ste to s Martinom a s Banskou Bystricou. Najväčší problém je v tom, že to nie sú rovnaké veci, to nie sú rovnaké veci, pretože Banská Bystrica a Martin, to sú veľké nemocnice, ktoré išli priamym zadaním, ktoré vláda priamo určila, že tieto budeme stavať. Tuto išlo o súťaž, sa zverejnila súťaž a tak je to správne, však využime aj súkromný sektor na stavanie nemocníc. A v tej súťaži sa povedalo, že všetci máte podmienku, aby ste do 2026 dokončili nemocnicu. A teraz zrazu niekto príde, konkrétne Penta, zatiaľ jedna jediná Penta, jedna jediná nemocnica a ministerka jej podpíše zmluvu, že zrazu nemocnicu môže dostavať do roku 2028. No tak keby to všetci vedeli v tom roku, keď sa tá súťaž robila... (Prerušenie vystúpenia predsedajúcim.) Šimečka, Michal, podpredseda NR SR Pán vicepremiér, prosím, nechajte pána poslanca dokončiť vystúpenie, môžte sa potom prihlásiť do rozpravy. Dvořák, Oskar, poslanec NR SR Môžete, môžete, môžete sa kľudne, kolegovia, kolegovia, vidím, že sa hlásite do faktických poznámok, ja si myslím, že môžeme si to, môžeme si to kľudne vydiskutovať aj s pánom vicepremiérom. Keby všetci vedeli, že nemusia stavať do 2026, do 2028, mohli sme mať viac projektov, mohli sme mať lacnejšie projekty, mohli sme mať lepšie projekty, mohli sme tie výzvy nadizajnovať inak. Je to fér, ak urobíte verejné obstarávanie alebo nejakú súťaž a následne potom zmeníte podmienky. Však to nie je fér. A nie je to fér ani z toho, ani z toho pohľadu, že ako boli vyhlásené tie výzvy. A ja som potom zvedavý, kto zoberie zodpovednosť, ak niekto príde potom, keď budeme podávať tú platbu na konci plánu obnovy v 2025 alebo 2026 a potom niekto príde a povie, že to nebolo kóšer s pravidlami plánu obnovy, buď vám zoberieme celú dotáciu, alebo vám ju skrátime, alebo ja neviem čo iné. Ja som zvedavý, kto už potom za to zoberie zodpovednosť. No nikto, no nikto, lebo to bude pravdepodobne, ja neviem, ako to tu bude vyzerať vtedy. No ale tým, tým, tým klinčekom v tej rakve toho plánu obnovy je z môjho pohľadu tie mediálne informácie, ktoré tu boli. Televízia Markíza zverejnila video, teda reportáž, kde máme aj vyjadrenie policajnej hovorkyne, kde jasne hovorí, že Spišskú Novú Ves vyšetruje už aj polícia, ale aj OLAF. Zároveň, ako som to tu už aj spomínal v samotnej interpelácii, aj pán Kmec povedal, že neodporúčal pani Dolinkovej uzatvárať tento dodatok. Vlastné právne oddelenie podľa medializovaným informácií jej neodporúčalo uzatvoriť tento dodatok. A ona ho aj tak uzatvorila. Aj napriek tomu, že vedela, že narúša princíp férovej súťaže. A z týchto všetkých dôvodov, ktoré som tu ja opísal, si myslím, že ministerka Dolinková nemá na svojom mieste čo hľadať. Ak niečo robí, tak vyslovene buď nič nerobí, alebo vyslovene škodí. Vyhovára sa na predošlé vlády, vy sa tu vyhovárate na predošlé vlády, pritom ste zdravotníctvo mali 13 rokov v rukách a pacienti z toho nemajú nič. Osem mesiacov po voľbách a vy ste neprišli naozaj so žiadnymi riešeniami na závažné problémy pacientov. Máte všetku moc v tomto štáte, máte väčšinu v tomto parlamente, máte vládnu väčšinu, máte vládu, máte teraz už aj prezidenta, nič vám nebráni v tom, aby ste tu osem mesiacov po voľbách prišli a prestali ukazovať na opozíciu, ako to robí zle, a ukázali, ako sa to dá podľa vás robiť lepšie a čo chcete robiť pre tých pacientov. Tak ja som zvedavý na tie riešenia pre tých pacientov. Ďakujem veľmi pekne.